Mans brand los op polisie tydens huisroofArgieffoto (Foto: imgkid.com) Die Oos-Kaapse polisie het ŉ volskaalse soektog van stapel gestuur na drie verdagtes wat Dinsdag in die vroeë oggendure inwoners van Uitenhage beroof het. Kapt. Gerda Swart, polisiewoordvoerder, het gesê die voorval het omstreeks 02:50 by ŉ huis in Mimosaweg plaasgevind. “Die inwoners van ŉ woonstel op dieselfde erf het wakker geword van die gille van inwoners in die hoofhuis en dadelik die polisie ontbied,” het Swart gesê. Die polisie het dadelik gereageer en toe hulle die erf betree het die verdagtes op die beamptes losgebrand. “Die beamptes het teruggeskiet, waarna die verdagtes te voet in verskillende rigtings gevlug het.” Die verdagtes het in ŉ nabygeleë veld in gevlug om sodoende die polisie ontduik. Volgens die polisie se inligting het die drie verdagtes toegang tot die huis deur ŉ oop venster gekry, waarna die huisbewoners met ŉ vuurwapen en messe gedreig en aangehou is. “Die verdagtes het aangedring op geld en het ŉ platskermtelevisiestel, juweliersware en elektriese ware gebuit. Die televisiestel is later in die veld oorkant die huis gekry.” Niemand is tydens die voorval beseer nie. Die Uitenhage-polisie ondersoek die voorval en het ŉ beroep op die publiek gedoen om alle deure te sluit en vensters, veral dié wat nie diefwering het nie, toe te maak. Die polisie het ook ŉ beroep op inwoners gedoen om alarms te installeer en dit in die nag te aktiveer.